ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ

На XVI редовној седници Изборног већа Филозофског Факултета у Београду, која је одржана 21.12.2023. године изабрани смо у Комисију за припрему реферата о кандидатима за радно место **АСИСТЕНТ за ужу научну област Општа психологија, тежиште истраживања на инклузивном образовању и образовању наставника** на Филозофском факултету у Београду са 50% пуног радног времена, на одређено време од три године. На конкурс објављен у Огласним новинама Националне службе за запошљавање „Послови“ 3.1.2024. године пријавио се један кандидат – **Катарина Мићић**, мастер психологије и студенткиња докторских студија на Одељењу за психологију Филозофског факултета Универзитета у Београду. Нa oснoву прeглeдaнe дoкумeнтaциje и увидa у нaучнo-истрaживaчки рaд кандидаткиње Катарине Мићић пoднoсимo Вeћу слeдeћи

И З В Е Ш Т А Ј

Катарина Мићић је рођена 14. октобра 1992. године у Београду. Завршила је основну школу „Вук Караџић“ у Степојевцу као ђак генерације и Тринаесту београдску гимназију. Основне академске студије психологије уписала је школске 2011/2012. године на Филозофском факултету у Београду, а завршила их је 2015. године с просечном оценом 9,31. На истом факултету школске 2015/2016. године уписала је мастер академске студије психологије, које је завршила 2017. године са просечном оценом 10,00. Мастер рад, под називом *Адаптација и валидација Упитника о стиловима мишљења* под менторством доц. др Зоране Јолић Марјановић (чланови комисије: проф. др Ана Алтарас Димитријевић и доц. др Данка Пурић), одбранила је са оценом 10. Докторске академске студије психологије уписала је 2017/2018. школске године, такође на Филозофском факултету у Београду. Тема докторске дисертације кандидаткиње *Социокултуролошка перскпектива развоја математичке компетенције код девојчица и дечака: математички идентитет ученика као ослонац и као препрека* под менторством проф. др Александра Бауцала прихваћена је на седници Већа друштвено-хуманистичких наука Универзитета у Београду од 27. октобра 2020. године.

Кандидаткиња је похађала 11 програма и обука релевантних за истраживања у области образовања:

* *Студентска пракса у Заводу за вредновање квалитета образовања и васпитања*

Центар за истраживања;

* Летња школа *11th European Summer School 2017: Developmental and Educational Psychology* у организацији Европске федерације удружења студената психологије;
* *Обука за употребу података у креирању образовних политика,* 2016.године, Тим за социјално укључивање и смањивање сиромаштва Владе Републике Србије;
* *Junior Research Program 2017-2018: A Cross-Cultural Study Exploring Individual Differences and Systematic Factors that Influence the ‘Ideal Teacher’,*   
  European Federation of Psychology Students' Associations;
* *Базична обука за рад у програму MAXQDA, 2019*. године;
* *Јесења школа за податке: R, Python и визуелзације,* Мокрин, 2019, Програм Уједињених нација за развој (UNDP);
* *Programme for International Student Assessment (PISA): Trainings for Data management and sampling,* 2016-2023,OECD, ETS, Westat, ACER;
* *ERME Spring School in Mathematics Education,* 2021*,* European Society for Research in Mathematics Education and Constantine the Philosopher, University in Nitra;
* *EERA Summer school 2023: Participatory approaches in educational research,*   
  European Educational Research Association and University of Porto;
* *EERA Summer school 2023: Inclusive Approaches to Educational Research,* European Educational Research Association and University of Belgrade;
* *ECER 2023 Workshop “PIRLS 2021 – How to Analyze Primary Students’ Reading Literacy”,* International Association for the Evaluation of Educational Achievement.

*Награде*

Катарина Мићић је 2023. године добила наградну стипендију Фондације „Професор Борислав Лоренц“ која се додељује најбољим студентима на Одељењу за психологију. Награду чини тромесечни студијски боравак на Универзитету у Бечу у Центру за образовање наставника, код професорке Мишел Пројер.

За партиципативни истраживачки пројекат са средњошколцима кандидаткиња је у јулу 2023. године добила истраживачки грант Београдске отворене школе намењен истраживачима у овкиру програма *Дијалог промена*.

*Радно искуство*

Катарина Мићић је у јуну 2018. године изабрана у звање истраживач-приправник на Институту за психологију Филозофског факултета у Београду, а у априлу 2021. године изабрана је у звање истраживач-сарадник. У овом кратком радном периоду кандидаткиња је радила чак на 15 пројеката у улози истраживача или консултанта:

1. *Идентификација, мерење и развој когнитивних и емоционалних компетенција важних друштву оријентисаном на европске интеграције* (ОИ 179018), Институт за психологију (јул 2019-децембар 2020);
2. *Рани бракови у ромској популацији у Србији,* Институт за психологију и УНИЦЕФ (јул 2018-децембар 2020);
3. *Наративна студија о искуствима заједничког школовања домицилних и мигранских ученика,* Одељење за психологију Филозофског факултета Универзитета у Београду (децембар 2018-децембар 2019);
4. *Праћење у евалуација модела транзиције за укључивање деце старије од седам и по година у редовне школе,* Институт за психологију и УНИЦЕФ(април-децембар 2019);
5. *Инклузивно предшколско образовање и васпитање, Компонента 2: Унапређивање квалитета инклузивног предшколског васпитања и образовања,* Светска банка и Министарство просвете (од априла 2019 - );
6. *Отворени подаци, отворене могућности,* Програм Уједињених нација за развој и Министарство просвете (јун-јул 2019);
7. *Праћење начина учешћа и процеса учења ученика из осетљивих група током остваривања образовно-васпитног рада учењем на даљину,* Институт за психологију и УНИЦЕФ (март-јун 2020);
8. *Квалитетније и праведније учење на даљину*, Група Мост и Национална асоцијација родитеља и наставника Србије уз подршку Фондације за отворено друштво (јун 2020-јул 2021);
9. *Човек и друштво у време кризе: Образовање на даљину као катализатор развоја компетенција наставника*, Филозофски факултет Универзитета у Београду (децембар 2021-септембар 2022);
10. *РЕдиС 2030: ЕУ за реформу образовања у Србији, Компонента 2: Подршка унапређивању креирања политика заснованих на доказима, праћењу и извештавању у области образовања,* Делегација Европске уније у Србији (август 2021-децембар 2022);
11. *ИПА2020: Унапређени равноправни приступ и завршавање предуниверзитетског образовања за децу којој је потребна додатна образовна подршка,* УНИЦЕФ и Министарство просвете (јаунар 2022-март 2022);
12. *Дијалог промена, програм подршке истраживачима: Ка родној равноправности у сфери дигиталних технологија: шта спречава девојчице да бирају ИКТ образовне и каријерне опције*, Београдска отворена школа и Фондација Петља (јул 2023-децембар 2023);
13. *Creating new learning: Minecraft “Escape room” game for teaching digital literacy*, Европска фондације за обуку(март 2023-децембар 2023);
14. *Ko-конструисање математичке мотивације у основном образовању: лонгитудинална студија у шест европских земаља,* који финансира Норвешка фондација за науку (од 2020);
15. *Унапређење аналитичких капацитета министарства и успостављање информационог система за предшколско васпитање и образовање у Републици Србији,* УНИЦЕФ и Министарство просвете, науке и технолошког развоја Републике Србије (2016 - 2019), као аналитичарка података;

Са сарадницима Одељења за психологију и Института за психологију Катарина Мићић је од 2016. године ангажована у националним и међународним научним и реформским пројектима у области образовања. Ови пројекти се баве истраживањем и унапређивањем квалитета и праведности образовања, развојем механизама за доношење образовних политика и одлука у образовању на основу података и налаза научних истраживања (енг. *Evidence-based education policy*). Кроз рад на овим пројектима кандидаткиња је примењивала знање о квалитативним и квантитативним методама истраживања и њиховој комбинацији и оспособила се за рад у софтверима за обраду података и креирање визуелизација. Од јуна 2018. године кандидаткиња је национална експерткиња за статистику инклузивног образовања у Европској агенцији за инклузивно образовање, где учествује у дефинисању методолошко-аналитичког оквира за компаративно праћење инклузивног образовања у Европи и задужена је за припрему података и приказа законске регулативе и процедура инклузивног образовања у Републици Србији. Ова улога, компетенције и одговорност које захтева, је велико постигнуће за младог истраживача. Од 2019. године кандидаткиња ради на месту консултанта за развој и одржавање Јединственог информационог система просвете (ЈИСП) на пројекту Светске банке *Инклузивно предшколско образовање и васпитање* у Министарству просвете, науке и технолошког развоја Републике Србије.

Катарина Мићић је ангажована и као спољнa сарадница Завода за вредновање квалитета образовања и васпитања на пројекту ПИСА 2021 као национални менаџер података. Ова врста ангажмана тражи двоструке компетенције – с једне стране методолошке, везане за припрему и обраду података, а с друге стране добро разумевање природе и функције ПИСА испитивања, природе задатака који се користе и разумевање добијених налаза овог међународног испитивања у нашем образовном контексту. У ПИСА испитивања кандидаткиња је укључена од 2017. године на следећим пословима: управљање подацима (задужена за припрему података који описују релевантне аспекате националног образовног система), менаџерка је за узорковање (дефинисање и селекцију националног узорка истраживања), кодирање креативног мишљења (2020. и 2021. године) и припрему националног извештаја и школских извештаја (од 2023. године).

Од школске 2022/2023. године Катарина Мићић је ангажована као докторанд у настави на Одељењу за психологију на основним студијама на предметима Општа психологија, Основе психологије личности и Основе психологије учења/наставе (за студенте Одељења за педагогију и андрагогију); а на мастер студијама на предмету Теоријска и емпиријска истраживања уџбеника. У оквиру овог ангажмана учествује у реализацији наставе и комуникацији са студентима.

У пројекту *Ноћ истраживача – истраживачи у школама* кандидаткиња је укључена у активности популаризације и промоције науке, које координише Институт за молекуларну генетику и генетичко инжењерство. У оквиру овог пројекта од 2022. године држи радионице намењене средњошколцима о утицају културе на доношење одлука о школовању и каријери, чији је циљ развој критичког мишљења кроз приказивање методологије истраживања имплицитних значења и подизање свести о питањима родне равноправности. Ове активности и радионице додатно развија кроз партиципативни истраживачки пројекат са средњошколцима за који је у јулу 2023. године добила истраживачки грант у овкиру програма *Дијалог промена* Београдске отворене школе. Оба ова пројекта су била прилика и за развој наставних и комуникацијских вештина кандидаткиње.

*Научно-истраживачки рад*

Библиографија Катарине Мићић обухвата 30 јединица (в. табела 1): два научна рада у истакнутом часопису међународног значаја (М22); два рада у међународном часопису (М23); један рад у националном часопису од међународног значаја (М24); 25 излагања на научним скуповима, од чега су два саопштења са међународног скупа штампана у целини (М33), а 17 саопштења са међународних скупова штампани у изводу (М34), два сaопштења са скупа националног значаја штампани у целини (М63); и четири сaопштења са скупа националног значаја штампана у изводу (М64). Детаљни подаци о радовима дати су у приложеној биографији кандидаткиње.

Табела 1. Сумарни приказ резултата научно-истраживачког рада Катарине Мићић

|  |  |  |  |  |  |
| --- | --- | --- | --- | --- | --- |
| Категорија | | Вредност | Број резултата | Укупно | Нормирана вредност |
| М20 | М22 | 5 | 2 | 10 | 8,57 |
| М23 | 4 | 2 | 8 | 8 |
| М24 | 4 | 1 | 4 | 4 |
| М30 | М33 | 1 | 2 | 2 | 2 |
| М34 | 0.5 | 17 | 8.5 | 7,80 |
| М60 | М63 | 0.5 | 2 | 1 | 0,84 |
| М64 | 0.2 | 4 | 0.8 | 0,80 |
| **УКУПНО** | | | **30** | **34.3** | **32.01** |

**З А К Љ У Ч А К**

Када погледамо образовање и обуке које је прошла кандидаткиња Катарина Мићић, њено ангажовање на великом броју националних и међународних научно-истраживачких пројеката, број и квалитет објављених научно-истраживачких радова и елабората и награде које је добила због квалитета свог рада, јасно нам је да пред собом имамо одличног кандидата за место асистента за ужу научну област Општа психологија, тежиште истраживања на инклузивном образовању и образовању наставника. Њена досадашња искуства и остварени резултати показују да је реч о кандидату који је вредан и истрајан у раду, посвећен кључним питањима психологије образовања, с ваљаним теоријским и емпиријским знањима, веома добрим методолошким компетенцијама (познавање и вешта примена различитих истраживачких метода и техника), кандидату који је отворен и спреман да учи. Све ово су препоруке које показују да ће оваквим радом Катарина Мићић брзо израсти у врсног истраживача у пољу психологије образовања.

Кандидаткињино добро познавање националног законског оквира, процедура и податка у области просвете међународних пракси у обликовању образовних система и школских пракси, методолоших решења за праћење процеса и исхода на системском нивоу, показује да њен истраживачки рад поред научне има и друштвену релевантност. Део истраживачког опуса Катарине Мићић представљају и елаборати с пројеката на којима је радила (на пример, ПИСА извештаји, извештаји са RediS 2030 пројекта и други), који су значајан допринос развоју квалитета и праведности образовања у Србији и развоју образовне политике која ће подржати тај квалитет и праведност система. Рад на овим елаборатима и извештајима и ангажовање на пројектима у Министарству просвете омогућило је кандидаткињи да стекне мета-поглед на процес образовања и његове кључне аспекте, попут увида у оквир у коме раде наставници у земљи, њихову улогу и положај. Ова искуства су двоструко важна: због потребе да се развија и јача сарадња између доносилаца одлука и истраживача у пољу образовања, али и због наставног рада са студентима, повезивања теоријских и практичних знања и оспособљавања студената да разумеју импликације како изабраних теоријских основа тако и импликације мера образовне политике на квалитет и интегритет образовног система.

**На основу приложене документације, анализе научно-истраживачког рада Катарине Мићић и његове релеватности за место које се конкурсом тражи, сматрамо да кандидаткиња Катарина Мићић у потпуности испуњава све услове предвиђене конкурсом и са задовољством** **предлажемо Наставно-научном већу Филозофског факултета у Београду да је изабере на радно место АСИСТЕНТ за ужу научну област Општа психологија с тежиштем истраживања на инклузивно образовање и образовање наставника са 50% пуног радног времена, на одређено време од три године.**

У Београду, 2.02.2024. године Чланови комисије,

-------------------------------------------------

др Ана Пешикан-Аврамовић, редовни професор, Филозофски факултет у Београду (председница Комисије)

---------------------------------------------------

др Александар Бауцал, редовни професор,

Филозофски факултет у Београду

--------------------------------------------------

др Оља Јовановић, доцент,

Филозофски факултет у Београду